春日書寄東郡諸同舍
作者：司馬光
朝代：宋

paragraphs: 滑臺古鎮掲高牙，主人賢厚賓友嘉。
公庭退休射堂飲，水沈綠李浮甘瓜。
清言妙諭間詼謔，笑語往反何喧譁。
别來汎濫若浮梗，塵愁俗累稠於麻。
提鞭俄蓋觸風日，慘澀滿眼飛埃沙。
朱門湛湛果深淺，門外日擁千餘車。
閽人未肯即通刺，指彈手版景欲斜。
就令入見亦何事，氣象渺邈凌青霞。
圍棋角智賭勝負，拙者理與功名賖。
捨之歸入戶庭隘，仰視青天如井蛙。
後檐數尺地荒穢，不翦欲令生薺花。
當春寂寂但如此，意恐至外逢紛華。
奈何勝友百餘里，不可一見如天涯。
何時更共把巵酒，側身北望空咨嗟。